เลขากฤษฎีกายันคลอดภาษีมรดกแน่
เลขาธิการคณะกรรมการกฤษฎีกายันรัฐบาลเดินหน้าคลอดภาษีมรดกแน่นอน มั่นใจเสร็จก่อนสิ้นปี
14 ต.ค. 2557

เลขาธิการคณะกรรมการกฤษฎีกายันรัฐบาลเดินหน้าคลอดภาษีมรดกแน่นอน มั่นใจเสร็จก่อนสิ้นปี 
นายดิสทัต โหตระกิตย์ เลขาธิการคณะกรรมการกฤษฎีกา กล่าวว่า ขณะนี้การตรวจพิจารณาร่างพ.ร.บ.ภาษีมรดกในชั้นคณะกรรมการกฤษฎีกาคืบหน้าไปมาก อยู่ระหว่างรอให้กรมสรรพากรพิจารณาเรื่องภาษี “รับ-ให้ก่อนตาย” ว่า จะต้องมีการจัดเก็บอย่างไร 
ส่วนที่มีการตั้งข้อสังเกตว่ารัฐบาลอาจไม่กล้าผลักดันร่างพ.ร.บ.ภาษีมรดกนั้น ยืนยันว่าจะต้องมีร่างพ.ร.บ.ภาษีมรดกออกมาบังคับใช้อย่างแน่อน เพราะคณะรัฐมนตรี (ครม.) ให้ความสำคัญกับเรื่องนี้มาก มีการถามถึงความคืบหน้าทุกครั้ง ซึ่งมั่นใจว่าจะเสร็จก่อนสิ้นปีนี้แน่นอน
ด้าน นายวิษณุ เครืองาม รองนายกรัฐมนตรี ฝ่ายกฎหมาย เปิดเผยถึงความคืบหน้าในการร่างพ.ร.บ.ภาษีมรดกว่าขณะนี้ทางคณะกรรมการกฤษฎีกาตรวจพิจารณาร่างพ.ร.บ.ภาษีมรดกใกล้เสร็จแล้ว ประมาณ 97% เหลือเพียงเล็กน้อยเพราะกำลังปรับแต่งถ้อยคำ และยังต้องแก้ไขประมวลกฎหมายรัษฎากร ในหมวด “การรับให้” ด้วย ในขณะที่ ร่างพ.ร.บ.ภาษีที่ดินเดิมคิดว่าจะให้ดำเนินการตามกันเข้ามาด้วย แต่ปรากฎว่าไม่สามารถจะดำเนินการจัดเก็บได้ในขณะนี้ เพราะต้องรอจนกว่าจะมีการประเมินราคาที่ดินทั่วประเทศก่อน เพราะถ้าประเมินไม่ถูกต้องจะเกิดปัญหาความขัดแย้ง ดังนั้นจึงต้องใช้เวลาในการประเมินราคาที่ดินอีกนานพอสมควร